Vyhlásenie predsedníctva
Predseda
Dámy a páni, Konferencia predsedov ma požiadala o krátke vyhlásenie v súvislosti so zajtrajším Európskym dňom jazykov. Rád ich požiadavke vyhoviem, ale prosím vás o zhovievavosť, pretože toto vyhlásenie je vo viacerých jazykoch a je to pre mňa náročná úloha. Chcel by som vás požiadať, aby ste vyhlásenie vzali na vedomie.
Dňa 26. septembra 2008 oslavujeme Európsky deň jazykov. Európska únia spolu s Európskou radou pri tejto príležitosti podporujú viacero európskych iniciatív, ktorých cieľom je podporiť valorizáciu jazykov a kultúr a zdôrazniť európskej verejnosti význam štúdia jazykov.
(DE) Jazyková rozmanitosť Európy je základným prvkom nášho duševného dedičstva a patrí medzi naše kultúrne poklady. Počas zjednocovania Európy jazyková rozmanitosť postupne prestala byť bariérou a stala sa príležitosťou. Z tohto dôvodu posledné oznámenie Komisie o mnohojazyčnosti správne nazýva jazykovú rozmanitosť naším tromfom.
(FR) Mnohojazyčnosť a podpora jazykovej rozmanitosti sú základnými kameňmi našej každodennej práce v Európskom parlamente. Naše motto znie: "Žiadna zákonodarná činnosť bez prekladu."
(IT) Preklady a tlmočenie našej práce ako zástupcov európskych národov zohrávajú kľúčovú úlohu pri zabezpečovaní jej legitímnosti a transparentnosti a neustálom približovaní Parlamentu európskym občanom.
(ES) V tejto súvislosti je potrebné poznamenať, že Európsky parlament je jediná medzinárodná organizácia, ktorá má webovú stránku a webovú televíziu v 23 rôznych jazykoch.
(PL) Európska únia zjednotená v rozmanitosti sa nemusí obávať o svoju budúcnosť.
(DE) Dámy a páni, ďakujem vám za pozornosť.
(potlesk)

Elizabeth Lynne
Vážený pán predseda, mám faktickú poznámku. Ak pre nás máte informáciu, že návrat do Štrasburgu je bezpečný, prečo nemôžete urobiť vyhlásenie ešte teraz, pred ukončením plenárneho zasadnutia a návratom do budovy, ktorú niektorí z nás stále považujú za nebezpečnú?
Predseda
Vážená pani Lynneová, zo všetkých informácií, ktoré mám k dispozícii, vyplýva, že štrasburská budova je do poslednej tehly rovnako bezpečná ako táto v Bruseli.
